Document ID: 32006D0436

KOMISIJAS LĒMUMS
(2006. gada 23. jūnijs),
ar ko nosaka Kopienas finansiālo atbalstu to izdevumu segšanai, kuri radušies sakarā ar ārkārtas pasākumiem, izskaužot putnu gripu Beļģijā 2003. gadā
(izziņots ar dokumenta numuru K(2006) 2422)
(Autentisks ir tikai teksts holandiešu un franču valodā)
(2006/436/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), jo īpaši tā 3. panta 3. punktu,
tā kā:
(1)
Beļģijā 2003. gadā ir konstatēti putnu gripas uzliesmojumi. Šīs slimība nopietni apdraud Kopienas mājputnus.
(2)
Lai novērstu slimības izplatīšanos un palīdzētu to izskaust iespējami ātri, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies sakarā ar ārkārtas pasākumiem šīs slimības apkarošanai.
(3)
Saskaņā ar Komisijas 2003. gada 10. oktobra Lēmumu 2003/749/EK par Kopienas finansiālo atbalstu to pamatoto izdevumu segšanai, kuri radušies sakarā ar ārkārtas pasākumiem, izskaužot putnu gripu Beļģijā 2003. gadā (2), Kopiena piešķīra finansiālu atbalstu Beļģijai, lai palīdzētu segt izdevumus, kas radušies sakarā ar putnu gripas apkarošanas ārkārtas pasākumiem, kuri īstenoti 2003. gadā.
(4)
Saskaņā ar minēto lēmumu piešķirtā finansiālā atbalsta pirmās iemaksas apmērs ir 3 000 000 EUR.
(5)
Saskaņā ar minēto lēmumu Kopienas finansiālā atbalsta atlikumu nosaka, pamatojoties uz Beļģijas pieprasījumu, kas iesniegts 2004. gada 13. janvārī un 24. martā, uz dokumentāciju, ar kuru pamatoti pieprasījumā norādītie skaitļi, un uz to pārbaužu rezultātiem, kuras Komisijas veikusi uz vietas. Beļģijas iesniegtajā pieprasījumā noradītais izdevumu apjoms bija 18 035 727,78 EUR, par ko Kopienas finansiālais atbalsts var būt ne vairāk kā 50 % no attaisnotajiem izdevumiem kopā.
(6)
Ņemot vērā minētos apsvērumus, tagad ir jānosaka Kopienas finansiālā atbalsta kopējā summa, kas paredzēta to izdevumu segšanai, kuri radušies, izskaužot putnu gripu Beļģijā 2003. gadā.
(7)
Komisijas veikto pārbaužu rezultāti par Kopienas veterināro noteikumu ievērošanu un par vajadzīgo nosacījumu izpildi attiecībā uz Kopienas finansiālā atbalsta piešķiršanu rāda, ka nevar atzīt visus deklarētos izdevumus par attaisnotiem.
(8)
Komisijas jaunākās piezīmes, galīgos secinājumus un attaisnoto izdevumu aprēķina metodi Beļģijas iestādēm darīja zināmu ar 2006. gada 21. februāra vēstuli.
(9)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU
1. pants
Kopienas finansiālā atbalsta kopējā summa to izdevumu segšanai, kas saistīti ar putnu gripas izskaušanu Beļģijā 2003. gadā, atbilstīgi Lēmumam 2003/749/EK ir noteikta 8 088 508,16 EUR apmērā.
Tā kā ar Lēmumu 2003/749/EK jau ir piešķirta pirmā iemaksa 3 000 000 EUR, Kopienas finansiālā atbalsta atlikums tiek noteikts 5 088 508,16 EUR apmērā.
2. pants
Šis lēmums ir adresēts Beļģijas Karalistei.
Briselē, 2006. gada 23. jūnijā

Labels: 17
20
0
6
18
15